Ντένις Αλιμπέκ

Ο Ντένις Αλιμπέκ (ρουμανικά: Denis Alibec, 5 Ιανουαρίου 1991) είναι Ρουμάνος διεθνής ποδοσφαιριστής που αγωνίζεται στον χώρο της επίθεσης. Ανήκει στην Κάισερισπορ και αγωνίζεται με τη μορφή δανεισμού στον Ατρόμητο. Στη μέχρι στιγμής καριέρα του έχει περάσει από συλλόγους της Ρουμανίας, της Ιταλίας, του Βελγίου, της Τουρκίας και της Ελλάδας.

Καριέρα

Πρώτα χρόνια 
Γεννήθηκε στη Μανγκάλια της επαρχίας Κωνστάντζας και είναι ταταρικής καταγωγής. Οι γονείς του χώρισαν όταν ο ίδιος ήταν έξι ετών με αποτέλεσμα να μεγαλώσει με τη μητέρα του. Ξεκίνησε την ενασχόλησή του με το ποδόσφαιρο από τα τμήματα υποδομής της Callatis Mangalia που εδρεύει στη γενέτειρά του και το 2006 είχε ένα σύντομο πέρασμα από τα τμήματα υποδομής της Στεάουα Βουκουρεστίου. Στη συνέχεια αποκτήθηκε από τη Φάρουλ Κονστάντσα με την οποία έκανε το ντεμπούτο του τη σεζόν 2008/09 στην Α΄ Κατηγορία του ρουμανικού πρωταθλήματος. Η ολοκλήρωση των αγωνιστικών υποχρεώσεων βρήκε τον Αλιμπέκ με δύο τέρματα σε 18 αγώνες, ενώ από την πλευρά της, η Φαρούλα κατετάγη δέκατη έκτη σε σύνολο 18 ομάδων και υποβιβάστηκε.

Στην Ίντερ 
Τον Ιούλιο του 2009 ο Αλιμπέκ υπέγραψε πολυετές συμβόλαιο συνεργασίας με την Ίντερ Μιλάνου και ακολούθως εντάχθηκε στην ομάδα νέων του ιταλικού συλλόγου. Το καλοκαίρι του επόμενου έτους προωθήθηκε στην πρώτη ομάδα και τον Νοέμβριο του 2010 πραγματοποίησε την παρθενική του εμφάνιση στο Καμπιονάτο, περνώντας ως αλλαγή σε αναμέτρηση εναντίον της Κιέβο Βερόνα. Η ολοκλήρωση των αγωνιστικών υποχρεώσεων τον βρήκε με 2 συμμετοχές σε αγώνες πρωταθλήματος. Ο Αλιμπέκ πέρασε τα επόμενα χρόνια του συμβολαίου του με την Ίντερ ως δανεικός, αγωνιζόμενος κατά σειρά στη βελγική Μέχελεν, τη ρουμάνικη Βιτόρουλ Κονστάντσα και τη Μπολόνια.

Επιστροφή στη Ρουμανία 
Κατά τη μεταγραφική περίοδο του Ιανουαρίου του 2014 αποκτήθηκε από τη Άστρα Τζιούρτζιου, επιστρέφοντας μόνιμα στο ρουμανικό πρωτάθλημα (είχε προηγηθεί τη σεζόν 2012/13 το πέρασμά του από τη Βιτορούλ με τη μορφή δανεισμού από την Ίντερ όπου πέτυχε 5 τέρματα σε 23 συμμετοχές). Στην Άστρα έμεινε μέχρι τον Ιανουάριο του 2017: μέτρησε 32 γκολ σε 64 αγώνες πρωταθλήματος, πανηγυρίζοντας παράλληλα την κατάκτηση ενός πρωταθλήματος (2015/16), ενός κυπέλλου (2013/14) και δύο σούπερ καπ (το 2014 και το 2016), ενώ αναδείχτηκε Ρουμάνος Ποδοσφαιριστής της Χρονιάς για το 2016. Τον Ιανουάριο του 2017 μεταγράφηκε στη Στεάουα Βουκουρεστίου, όπου παρέμεινε μέχρι το τέλος της σεζόν 2017/18. Ακολούθως επανήλθε στην Άστρα Τζιούρτζιου, όπου έμεινε για 2,5 χρόνια πετυχαίνοντας 20 τέρματα σε 56 συμμετοχές για το πρωτάθλημα.

Κάισερισπορ και δανεισμοί 
Στα μέσα της σεζόν 2020/21 ο Αλιμπέκ μεταγράφηκε στην τουρκική Κάισερισπορ αγωνιζόμενος σε 15 παιχνίδια και σκοράροντας δύο φορές. Στην αρχή της επόμενης αγωνιστικής περιόδου δόθηκε δανεικός στη ρουμανική ΤΦΡ Κλουζ, από όπου αποχώρησε μετά από μερικούς μήνες. Τον Ιανουάριο του 2022 αποκτήθηκε με τη μορφή δανεισμού από τον Ατρόμητο Αθηνών μέχρι και το τέλος της σεζόν. Με την ολοκλήρωση της κανονικής διάρκειας του πρωταθλήματος είχε 8 συμμετοχές και 2 γκολ.

Εθνική ομάδα 

Αφού διετέλεσε επί σειρά ετών διεθνής με τις μικρές εθνικές ομάδες της Ρουμανίας (U17, U19 και U21), ο Αλιμπέκ πραγματοποίησε τον Οκτώβριο του 2015 το επίσημο ντεμπούτο του με την Εθνική ανδρών της Ρουμανίας, περνώντας ως αλλαγή στις καθυστερήσεις του εκτός έδρας αγώνα με τα Νησιά Φερόε που έληξε με επικράτηση των Ρουμάνων (3-0). Τον Μάιο του 2016 πέτυχε το πρώτο του γκολ με την Εθνική σε φιλική ήττα από την Ουκρανία. Στη συνέχεια συμπεριλήφθηκε στην αποστολή της Ρουμανίας για την τελική φάση του Euro 2016, όπου έλαβε μέρος στις αναμετρήσεις με αντιπάλους τη Γαλλία και την Αλβανία. Συνολικά μετράει 22 συμμετοχές με το εθνόσημο έχοντας σκοράρει δύο φορές.

Στατιστικά

Παραπομπές 

Ρουμάνοι ποδοσφαιριστές
Ποδοσφαιριστές Ίντερ
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Σέριε Α